**Ibrahima Kassory Fofana**, (født 15. april 1954) er en politiker fra Guinea som var landets statsminister fra 21. mai 2018 til han ble avsatt under et militærkupp 5. september 2021. Han er utdannet økonom og har hatt ledende stillinger i den guineanske staten både under president Lansana Conté (regjerte 1984-2008), og Alpha Condé (regjerte 2010-2021). Han har blant annet vært finansminister, og han stilte som kandidat under presidentvalget i 2010.

Biografi
--------

Kassory Fofana er født i byen Forécariah i det vestlige Guinea. Han er utdannet ved *L'Université Gamal Abdel Nasser de Conakry*, (Gamal Abdel Nasser Universitet i Conacry, UGANC). Han arbeidet ved flere departementer før han i 1986 ble direktør for internasjonal samhandel og 1991 direktør for offentlige investeringer. Han øvde stor innflytelse i regjeringskretser under president Lansana Conté. I 1994, som minister uten portefølje, hadde han ansvar for større nasjonale prosjekter, og han hadde også ansvar for omstrukturering av statlige virksomheter og økonomiske reformer som skulle tilrettelegge for å endre Guineas økonomi fra sosialistisk til en mer liberal modell. I 1996 ble han statsråd med ansvar for budsjettet og for restrukturering av den halvoffentlige sektor.

Fra 1997 til 2000 var han finansminister og fikk i stand et utviklingsprogram i samarbeid med Det internasjonale pengefondet (IMF) og Verdensbanken. Han satte også i gang et anti-korrupsjonsprogram som førte til en rekke arrestasjoner og rettsforfølgelser. Omfattende modernisering av den offentlige sektor har medført store innsparinger. I denne tiden satt han også som sjef for Afrikabanken (ADB) (1996-2000) og han administrerte Guineas arbeid i IMF (1998-2000). Han satt også i styret for en rekke private og offentlige bedrifter.

I 2000 forlot Kassory Fofana regjeringen, angivelig på grunn av en konflikt med hæren om militærutgiftene. Han dro utenlands, først til nabolandet Senegal og deretter til USA. I 2002 tok han doktorgrad i utvikling og finansiering ved American University i Washington, D.C..

Da president Lansana Conté døde i 2009 dro Kassory Fofana tilbake til Conakry og han stiftet partiet Guinea For All (GPT) som markerte seg med ikke å favorisere spesielle etniske grupper. Han stilte som en av 24 kandidater til presidentvalget i 2010, men plasserte seg som nr. 11 med 0,66% av stemmene. Han anbefalte sine velgere å støtte Alpha Condé i andre valgomgang, og Condé vant presidentvalget med 52,52% av stemmene.

I 2013 stilte partiet GPT til valg og erobret ett sete av 114 i nasjonalforsamlingen. President Condé ønsket hjelp fra Kassory Fofana med landets økonomi, og han stilte seg til presidentens disposisjon. I 2014 ble han statsråd med ansvar for investeringer. I 2015 ledet han president Condés valgkamp foran presidentvalget, et valg hvor GPT ikke stilte egen kandidat. I mai 2018 forlot han partiet GPT og gikk inn i RPG-Arc-en-Ciel, den styrende koalisjonen i landet.

Statsminister
-------------

Den 21. mai 2018 ble Ibrahima Kassory Fofana utnevnt til statsminister i Guinea. Han annonserte et ambisiøst program for fattigdomsbekjempelse i landet ved at 40% av befolkningen, noe som tilsvarer seks millioner mennesker, skal komme ut av ekstrem fattigdom innen 2025.

Den 5. september gjennomførte de militære et statskupp i landet. Guineas president Alpha Condé og statsminister Fofana ble avsatt. Oberstløytnant Mamady Doumbouya ble 1. oktober tatt i ed som landets funderende president. Mohamed Béavogui ble 6. oktober innsatt som fungerende statsminister.

Referanser
----------

1. ↑  «Retour à l’école – Jeune Afrique» **(fransk)**. JeuneAfrique.com. 11. februar 2003.
2. ↑  «Tackling poverty is No. 1 priority». New African Magazine.
3. ↑  «Que peut faire l’armée ? – Jeune Afrique» **(fransk)**. JeuneAfrique.com. 27. februar 2007.
4. ↑  «7 VÉRITÉ avec Dr. Ibrahima Kassory Fofana».
5. ↑  «Ibrahima Kassory Fofana – Netinfo» **(fransk)**. netinfo.tv.
6. ↑  «Les "Partenariats Publics-Privés ", supports à la croissance guinéenne ?» **(fransk)**. La Tribune.
7. ↑  «GUINEA: NEW GOVERNMENT TO HOLD THE COURSE» **(engelsk)**. Africa Practice. 29. mai 2018.
8. ↑  Nassiou Sow (27. juni 2018). «Déclaration de politique générale au parlement: Kassory s’engage à poursuivre le dialogue social» **(fransk)**. Guinéenews©.
9. ↑  «Guinea coup leader Mamady Doumbouya sworn in as interim president». Al Jazeera. 1. oktober 2021.

|  |  |
| --- | --- |
| Oppslagsverk/autoritetsdata | VIAF **·** LCCN
 |